Onnies eenparig gekant teen skrap van skoolvakansie | Maroela Media
Argieffoto (Foto: Verskaf)
Duisende onderwysers van regoor die land is van mening dat die departement van onderwys se besluit om die Oktober-skoolvakansie te skrap, nie 'n noemenswaardige bydrae sal lewer om die agterstande in skole in te haal nie.
Onderwysers het hul stem dik gemaak oor dié kwessie in die onderwysvakbond SAOU se meningspeiling oor die stand van kurrikulumdekking in skole.
Maroela Media het vroeër berig dat die departement belanghebbendes gevra het om hul steun te gee aan planne om verlore onderrigtyd weens die Covid-19-pandemie en die gepaardgaande ontwrigtings in te haal. Een van dié planne is om die Oktobervakansie te skrap en die derde en vierde kwartaal met net 'n langnaweek te skei.
Volgens die SAOU se opname het 99% (altesaam 5 427) van die onderwysers wat aan die peiling deelgeneem het, egter gesê die ekstra vyf skooldae sal nie 'n wesenlike verskil aan kinders se onderrig maak nie.
Die oorblywende 1% (49 onderwysers) het boonop gesê die teendeel sal eerder waar wees indien die vakansie wel geskrap word, aangesien leerders nie meer gemotiveerd is om te leer nie.
Die meerderheid van onderwysers het bygevoeg dat indien daar wel 'n agterstand in skole is, is dit nie weens 'n verlies aan onderrigtyd nie, maar eerder omdat kinders nie gemotiveer is om te leer nie. Daar is volgens hulle 'n algemene neiging tot afwesigheid en ouers lewer min tot geen bystand om kurrikulumleer te verseker nie.
Luidens die opname het 72% van die onderwysers wat aan die peiling deelgeneem het, gesê minder as 20% van die kurrikulumleer het sedert verlede jaar verlore gegaan. Dit is glo te danke aan ekstra klasse en dié dat leerders nie meer wisselende roosters volg nie.
"Opvoeders werk tans besonder pligsgetrou en doen alles in hul vermoë om die ingekorte kurrikulum te dek. Dit is ook insiggewend hoe min onderwysers dink die geskrapte vakansie sal help om die agterstand in skole in te haal," het Chris Klopper, uitvoerende hoof van die SAOU, gesê.
Dié vakbond, asook Naptosa, Natu, PEU, en Sadou, het vroeër vandeesmaand gesê die departement het hulle nie eers genader om hul insette oor die wysiging aan die skoolkalender te lewer nie.
Die vakbonde het in 'n gesamentlike brief aan die minister van onderwys, Angie Motshekga, duidelikheid oor die voorgestelde plan vereis.
Hulle wag egter steeds op 'n antwoord van die departement.
Motshekga spreek die land Sondag toe en daar word verwag dat duidelikheid dán oor die komende skoolvakansie gegee sal word.
Departement van onderwys SAOU
Alles in die land werk op'n halfgebakte en trae
Al wat dit sal doen is om die kinders en onnies uit te brand.
Ek stem saam die kinders moet 'n breek kry voor die eindeksamen, dit het tyd geword om die leierskap te vat en vir hulle te sê dat ons in beheer van ons kinders is en hulle 'n diens lewer waarvoor ons belasting betaal